**ΕΠΙΜΟΡΦΩΣΗ ΣΤΗ ΣΧΟΛΙΚΗ ΔΙΑΜΕΣΟΛΑΒΗΣΗ**

**ΜΕΝΙΚΗ ΒΙΛΜΑ ΚΕΔΕ 1.4.2017**

1. Ζητήθηκε από τις συμμετέχουσες να ξεκινήσουν συστήνοντας την εαυτή μας, μιλώντας τη γλώσσα της καμηλοπάρδαλης, δηλ. να πουν το όνομά τους, να διευκρινίσουν ποιο συναίσθημα είχαν εκείνη τη συγκεκριμένη στιγμή, ποια ανάγκη τους ήταν συνδεδεμένη με αυτό το συναίσθημα και ποιο ήταν το αίτημά τους για το συγκεκριμένο μάθημα. **(άσκηση αυτογνωσίας και συνειδητοποίησης των συναισθημάτων μας).**
2. Μετά, βγήκαμε στην αυλή και παίξαμε την ΄΄Σαρανταποδαρούσα΄΄ που τρέχει προσπαθώντας το κεφάλι της να πιάσει την ουρά της. Στη συνέχεια, αφού χωρίστηκαν σε 3 ομάδες, προσπαθούν να στοιχηθούν με αλφαβητική σειρά όσο πιο γρήγορα μπορούν, ξεκινώντας ημερολογιακά από την ημέρα των γενεθλίων τους. (**άσκηση γνωριμίας, για γλώσσα σώματος και δέσιμο ομάδας**).
3. Χωριζόμαστε σε 3 υποομάδες και μία ομάδα παίζει το ΄΄καράβι΄΄, μία άλλη ΄΄τον φάρο΄΄ και η τρίτη ΄΄το λιμάνι΄΄. Σε μία πλευρά στην αρχή κολλάμε στο πάτωμα μία χαρτοταινία και εκεί στέκονται ακίνητα τα λιμάνια, στην μέση διασκορπισμένοι σε διαφορετικά σημεία και ακίνητοι παρατάσσονται οι φάροι και στην απέναντι άκρη τα καράβια. Τα ΄΄καράβια΄΄ παιδιά αφού δέσουν ή κλείσουν σφιχτά τα μάτια τους έτσι ώστε να μην βλέπουν, ξεκινούν να πηγαίνουν στα τυφλά προς τα λιμάνια. Στην πορεία τους συναντούν τους φάρους, οι οποίοι τα προειδοποιούν για να μην πέσουν πάνω τους, σιγοτραγουδώντας κάτι. Τα βοηθούν να αποφύγουν τα εμπόδια και να φτάσουν με ασφάλεια στα λιμάνια όπου είναι και ο τελικός προορισμός τους. Οι φάροι μπορούν να μετακινηθούν ανάλογα και με την διάθεσή τους να παραπλανήσουν λίγο τα καράβια και να τα κατευθύνουν όπου εκείνοι θέλουν. (**άσκηση για εμπιστοσύνη, για τους τρεις κύριους ρόλους της σχολικής διαμεσολάβησης: διαμεσολαβούμενοι/νες, διαμεσολαβήτριες/τές, παρατηρητές/τριες. Συζήτηση για το ποιος ρόλος τους ταιριάζει περισσότερο, που ένιωθαν πιο άνετα, τι παρατηρούσαν, αν είχαν τη δύναμη και τα μέσα να παραπλανήσουν το άτομο που ζητάει βοήθεια και μέχρι που μπορούν να βοηθήσουν. Κυρίως πως αισθάνονται όταν εμπιστεύονται άλλους,άλλες και τι χαρακτηρίζει την εμπιστοσύνη).**
4. Ζητήθηκε από όλες να φέρουν στο μυαλό τους κάποιο πρόσωπο που εμπιστεύονται και να αναφέρουν το χαρακτηριστικό που τις εμπνέει εμπιστοσύνη. Δηλ. ποια στοιχεία συνθέτουν μία συμπεριφορά και μία πρακτική που αποδεικνύει την εμπιστοσύνη : έλλειψη κριτικής και ερμηνείας, , διάλογος, ενεργητική ακρόαση, βλεμματική επαφή, εχεμύθεια, μοιράζεται και η άλλη κι ο άλλος μυστικά μαζί μας, υποστήριξη, ρεαλιστική οπτική, αποστασιοποίηση από το γεγονός, λογική, διάθεση κριτικής, είναι μερικά από αυτά που εκφράστηκαν.
5. Ζητήθηκε από τις συμμετέχουσες να μαγειρέψουν τη συνταγή ΄΄Η αποδοχή της διαφορετικότητας΄΄, γράφοντας αναλυτικά ποια υλικά και σκεύη θα χρησιμοποιήσουν, σε τι δοσολογία, σε πόσους βαθμούς θα τα ψήσουν και πως θα τα σερβίρουν. Ευφάνταστες και νόστιμες συνταγές, με ποικίλα υλικά, θρεπτικά και δυναμωτικά . Ιδού το μενού: Το ενωτικό τουρλού της αποδοχής. Multi Culti τούρτα. Η αποδοχή του μερακλή. Κοτόπουλο με δαμάσκηνα αλά διαφορετικό. Το διαφορετικέικ. Νηστίσιμη πολύχρωμη σαλάτα.
6. 15-20 άτομα σχηματίζουν έναν κύκλο, σφιχτά δεμένα μεταξύ τους και 4 άτομα μένουν έξω, τα οποία προσπαθούν με οποιοδήποτε τρόπο να μπουν μέσα στον σφιχταγκαλιασμένο κύκλο. Τα άτομα που σχηματίζουν τον κύκλο, κρατιούνται δυνατά και ενωμένα και δεν αφήνουν τα υπόλοιπα να εισχωρήσουν. Μόλις τελειώσουν συζητάμε πως ένιωσαν οι έξω, πως οι μέσα και τι εμπόδιζε να σπάσουν τον κύκλο.**(άσκηση για γλώσσα σώματος, για τη δύναμη της ενότητας και δέσιμο της ομάδας).**
7. Άσκηση ΄΄Συνέντευξη τύπου΄΄. Χωριζόμαστε σε 5 ομάδες των 4 ατόμων, και κάθε ομάδα του παίρνει μία σελίδα από το βιβλίο ΄΄Ηθική παρενόχληση΄΄ (κοινό απόσπασμα για την ομάδα, διαφορετικά για τις ομάδες). Μελετούν για 5΄-10΄ το απόσπασμα, συζητούν στην ομάδα τους τι κατάλαβαν από το κείμενο που έχουν προς ανάγνωση και αποφασίζουν να πει κάποια /οιος στον κύκλο περιληπτικά το νόημα του κειμένου (απαραίτητη προϋπόθεση να εκπροσωπηθούν όλες οι απόψεις). Η κάθε ομάδα λέει μέσω του εκπροσώπου της την περίληψη και τα υπόλοιπα μέλη των άλλων ομάδων θέτουν στον εκπρόσωπο ερωτήσεις, προβληματισμούς, διευκρινήσεις ως προς το κείμενο που άκουσαν. Στο τέλος κάποια λέει την περίληψη όσων άκουσε από όλες τις ομάδες, χωρίς να τα αξιολογεί, να τα κρίνει και να τα ερμηνεύει και όλα τα υπόλοιπα μέλη ρωτούνται εάν συμφωνούν με ό,τι ακούστηκε στην περίληψη και αν πιστεύουν ότι παραποιήθηκαν. **(άσκηση για τη διερεύνηση του γεγονότος, για την ενεργητική ακρόαση, τις ερωτήσεις ανοικτού τύπου, την ομαδικότητα, τη συνεργασία, τη δημοκρατική εκπροσώπηση, το σεβασμό, την αντικειμενική παρατήρηση και την αναπλαισίωση).**
8. Παρακολουθήσαμε **4 βίντεο** σε σχέση με τα στερεότυπα και τις προκαταλήψεις, τις διακρίσεις, την αποδοχή της διαφορετικότητας και ένα παράδειγμα σχολικής διαμεσολάβησης.
9. Χωριζόμαστε σε ομάδες των 4-5 ατόμων, κάθε ομάδα έχει σε μία κάρτα σημειωμένο ένα διαφορετικό τρόπο αντιμετώπισης και πραγματοποιούμε διάλογο με το παιδί που έρχεται σε κάθε ομάδα για να ζητήσει βοήθεια για το πρόβλημά του : ένα παιδί πέταξε την τσάντα του στα σκουπίδια.. Ορίζουμε μία συντονίστρια για όλες τις ομάδες που θα κρατάει σημειώσεις, παρατηρώντας τη γλώσσα του σώματος και του παιδιού που ζητάει βοήθεια και της καθηγήτριας που καλείται να βοηθήσει. Χρησιμοποιούμε τις ερωτήσεις ανοικτού τύπου και τους 4 τύπους αντιμετώπισης : **Ανάκριση, άρνηση, φιλοσοφώντας και ενσυναίσθηση:**

* **Ανάκριση –** «Γιατί τους άφησες να σου την πάρουν; Τι έκανες και τους τσάντισες; Γιατί δεν πρόσεχες περισσότερο τα πράγματά σου;» Ο διαμεσολαβητής, διαμεσολαβήτρια στέκεται με διπλωμένα τα χέρια, σκυθρωπό ύφος, και γενικώς δείχνει απλησίαστη/ος. Η φωνή του/της θα πρέπει να είναι απότομη, δυνατή και εχθρική.
* **Άρνηση –** «Εντάξει, δεν έγινε και τίποτα, αγνόησέ τους και ίσως σου την ξαναδώσουν. Είμαι σίγουρος ότι κάποια στιγμή θα σου την επιστρέψουν.» Ο διαμεσολαβητής, διαμεσολαβήτρια δείχνει αδιάφορη/ος και περιφρονητικός/ή, ότι δεν νοιάζεται για το πρόβλημα.
* **Φιλοσοφώντας την κατάσταση –** «Ω, αυτά τα μεγαλύτερα αγόρια είναι φοβερά, έτσι δεν είναι; Συνηθίζουν να κάνουν τέτοια πράγματα. Τι μπορείς να κάνεις;» Ο διαμεσολαβητής, διαμεσολαβήτρια είναι φιλικός/ή αλλά κάπως «μαλθακός» ή ανίκανος να συνδράμει ουσιαστικά. Μην επιχειρήσετε να βοηθήσετε. Απλώς να δείξετε συμπάθεια στο παιδί που αντιμετωπίζει το πρόβλημα.
* **Ενσυναίσθηση –** «Δείχνεις αρκετά ταραγμένος αφού σου πήραν την μπάλα. Θα πρέπει να σε αναστάτωσε πολύ το φέρσιμο αυτών των παιδιών. Θα ήθελες να έρθεις να το συζητήσουμε;» Ο διαμεσολαβητής, διαμεσολαβήτρια θα προσπαθήσει να δώσει την «ιδανική» απάντηση χρησιμοποιώντας τη γλώσσα του σώματος, τον κατάλληλο τόνο φωνής, κ.λπ.

Μόλις ολοκληρωθεί ο διάλογος, η παρατηρήτρια αναφέρεται σε κάθε μία από τις 4 συμπεριφορές και αναλύει τα χαρακτηριστικά τους και πως κι εάν βοήθησαν το παιδί. Δηλ.περιγράφει αντικειμενικά , χωρίς ερμηνεία, το τι παρατήρησε, πως εξελίχθηκε το αίτημα του παιδιού για βοήθεια κι πως αντιδρούσε κάθε φορά η καθηγήτρια. ( **άσκηση για την έκφραση των επιθυμιών, διεκδίκηση των ορίων, επίγνωση του τρόπου που ζητάμε, για αντικειμενική παρατήρηση και αναπλαισίωση).**

1. Πραγματοποιήσαμε μία σχολική διαμεσολάβηση με μία ομάδα διαμεσολαβητριών, διαμεσολαβούμενων και συζητήσαμε τις απορίες, τον τρόπο και τις προτάσεις για την επίλυση της σύγκρουσης.
2. Με την μουσική να διαχέεται στο χώρο, αφού κολλήσαμε στην πλάτη της καθεμίας μία λευκή σελίδα, γράψαμε όλες σε όλες ένα τουλάχιστον θετικό χαρακτηριστικό της προσωπικότητας της. **(άσκηση ενδυνάμωσης, θετικής προσέγγισης και επικοινωνίας).**
3. Τέλος, συμπληρώνουν οι συμμετέχουσες και συμμετέχοντες τη φόρμα αυτοαξιολόγησης και σημειώνουν τη γνώση που απέκτησαν τη συγκεκριμένη ημέρα, ποιο συναίσθημα είχαν εκείνη τη συγκεκριμένη στιγμή και ποια ανάγκη τους ήταν συνδεδεμένη με αυτό το συναίσθημα, ποια δεξιότητά τους βελτίωσαν και που θα τους βοηθήσει αυτή η γνώση**. (άσκηση αυτογνωσίας, αυτοαξιολόγησης και συνειδητοποίησης των συναισθημάτων μας στο εδώ και τώρα – βασικό στοιχείο στη σχολική διαμεσολάβηση, έτσι ώστε να επιλυθεί η συγκεκριμένη σύγκρουση).**

**Βιβλιογραφία**

* Marie – France Hirigoyen : *Ηθική παρενόχληση. Η κρυμμένη βία στην καθημερινή ζωή.*  Πατάκης. 2000.
* Παπανικολάου Δημήτρης : *"ΣΑΝ Κ' ΕΜΕΝΑ ΚΑΜΩΜΕΝΟΙ". Ο ομοφυλόφιλος Καβάφης και η ποιητική της σεξουαλικότητας.* Πατάκης. 2014
* Χριστίνα Ρασιδάκη. *Σχολικός εκφοβισμός Bullying. Αποτελεσματικές δεξιότητες επικοινωνίας: Τρόποι αντιμετώπισης: Ένας πρακτικός οδηγός για εκπαιδευτικούς.*  Πατάκης, 2015.

**Ιστοσελίδες βίντεο**

* <https://www.youtube.com/watch?v=tPLwamxAnpA>

Η δύναμη της ενσυναίσθησης VideoMan

* <https://www.youtube.com/watch?v=Y5W9H73Za-k>

Cartoons for Child Rights - Freedom from Discrimination | UNICEF.

* <https://www.youtube.com/watch?v=vK41upGBi90>

Stop Discrimination and Respect Diversity

* <https://www.youtube.com/watch?v=ldd4q_y1_6E>

Right to Identity | Cartoons for Child Rights | UNICEF.

* <https://www.youtube.com/watch?v=P67pkaESDhU>

Viral Racism in Mexico. Άσπρη & μαύρη κούκλα.

* <https://www.youtube.com/watch?v=w6eYoRIUVKg>

CASUS BELLI by Yorgos Zois - BEST SHORT FILM ABOUT THE CRISIS!!!